Bratislava, 11.3.2021

# Oznámenie o výsledku vybavenia Žiadosti o nápravu

Vo verejnom obstarávaní na predmet zákazky „Nosný systém MHD 2. časť Bosákova – Janíkov dvor“ vyhlásenom v Úradnom vestníku EÚ dňa 20.10.2020 pod značkou 2020/S   
204-495174 a vo Vestníku verejného obstarávania č. 219/2020 zo dňa 21.10.2020 pod značkou 36940 – MSP, bola dňa 8.2.2021 doručená Žiadosť o nápravu podľa § 164 ods. 1 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“) smerujúca proti podmienkam uvedeným v iných dokumentoch potrebných na vypracovanie ponuky.

Žiadosť o nápravu smeruje proti nasledovným skutočnostiam:

**I.**

**Žiadateľ vo svojej Žiadosti o nápravu uvádza:**

1. „Verejný obstarávateľ v rámci vysvetlení k súťažným podkladom poskytol dňa 08.03.2021 balík vysvetlení súťažných podkladov č.9. V rámci vysvetlení verejný obstarávateľ uviedol okrem iného nasledovné vysvetlenia: Odpoveď č. 1035 (...) Odpoveď č. 1036 (...)
2. Záujemca týmto dáva do pozornosti Rozhodnutie Úradu pre verejné obstarávanie č. 5973-6000/2019-OD/6 zo dňa 21.08.2019. V predmetnom rozhodnutí Úrad pre verejné obstarávanie uvádza nasledovné: 55. V zmysle ustanovenia § 21 ods. 4 písm. b) zákona o verejnom obstarávaní má verejný obstarávateľ povinnosť vždy primerane predĺžiť lehotu na predkladanie ponúk, ak v dokumentoch potrebných na vypracovanie ponuky vykonáva podstatné zmeny. V tejto súvislosti podstatná zmena je akákoľvek zmena, ktorá môže ovplyvniť záujemcu, resp. uchádzača, aby predložil, resp. nepredložil ponuku, alebo zmena, ktorá môže mať vplyv na cenu, prípadne na iné kritérium na vyhodnotenie ponúk a na vypracovanie ponuky v súlade s oznámením a súťažnými podkladmi. (...)
3. V kontexte vyššie uvedeného tak vznikla zákonná povinnosť verejného obstarávateľa predĺžiť lehotu na predkladanie ponúk, nakoľko došlo k úprave výkazu výmer. Nad rámec vyššie uvedeného ďalej poukazujeme na to, že verejný obstarávateľ v rámci vysvetlenia č. 9 poskytol upravený výkaz výmer, pričom však nie je možné uchádzačom objektívne pripraviť ponuku. V rámci upraveného výkazu výmer v dokumente B10 Výkaz výmer sú stále niektoré položky chránené heslom. Sú to položky "Ostatné náklady-GZS" v nasledovných stavebných objektoch a prevádzkovom súbore:

SO 40.35.02.3 – bunka je v chránenom režime

SO 40.36.03.5 - bunka je v chránenom režime

SO 40.38.01.1 - bunka je v chránenom režime

SO 50.36.01 – bunka je v chránenom režime

PS 60.26.01.3 - bunka je v chránenom režime

SO 60.35.08.5 - bunka je v chránenom režime

SO 60.39.01 - bunka je v chránenom režime

SO 60.39.02 - bunka je v chránenom režime

Do týchto položiek sa preto nedá zadať cena a uchádzač objektívne nemôže predložiť kvalifikovanú ponuku.

1. V zmysle vyššie uvedenej argumentácie Žiadateľ navrhuje verejnému obstarávateľovi aby:

* primerane predĺžil lehotu na predkladanie ponúk, a to o 10 kalendárnych dní a
* o poskytnutie výkazu výmer bez položiek chránených heslom tak, aby bolo možné predložiť kvalifikovanú ponuku.

**II.**

**Verejný obstarávateľ žiadosti o nápravu čiastočne vyhovuje, a to nasledovne:**

1. Verejný obstarávateľ predlžuje lehotu na predkladanie ponúk do dňa 23.3.2021, do 13:00 hod.
2. Verejný obstarávateľ predkladá Výkaz výmer s odomknutými bunkami.
3. Ako je uvedené vyššie, verejný obstarávateľ čiastočne vyhovuje žiadosti o nápravu Žiadateľa, preto bude vybavenie žiadosti o nápravu oznámené všetkým známym záujemcom vrátane súvisiacej úpravy príslušných dokumentov.

S pozdravom

v. r.

Mgr. Michal Garaj

vedúci oddelenia verejného obstarávania